
E L Ő T E R J E S Z T É S

Sülysáp Város Önkormányzata Képviselő-testületének
2013. október 17-én tartandó munkaterv szerinti ülésére

6. napirendhez

Tárgy: Csicsergő Napköziotthonos Óvoda 12. csoportjának beindítása és az SNI ellátás biztosítása
Tisztelt Képviselő-testület!

A központi óvoda bővítése elkészült, jelenleg még bizonyos bútorok elkészítése, beillesztése van még folyamatban, emiatt aktuálissá vált a 12. csoport beindításának kérdése. Egyúttal pedig az utóbbi időben jelentkezett problémák miatt ki kell térnünk az SNI ellátására is.
► 12. csoport beindítása

A szeptemberi ülés alkalmával már döntöttünk az új finanszírozási rendszerhez kapcsolódó átszervezésekről, és akkor egy finanszírozási táblázatot is megküldtünk. 

A 12. csoport beindítása 2 fő óvodapedagógus és 1 fő dajka alkalmazásával jár, illetve további 1 fő pedagógiai asszisztens alkalmazását teszi lehetővé. A két utóbbi státusszal nincs nagyobb probléma, miután azok a csoportok száma után egy az egyben finanszírozásra kerülnek, ugyanakkor az óvodapedagógusok finanszírozásának alapja a gyermekek összlétszáma, ami azzal, hogy ezentúl nem 11, hanem 12 csoportra lesznek szétbontva, rövid távon nem változik, vagyis a 2 fővel több óvodapedagógust ugyanannyi pénzből kell finanszírozni, mint korábban a kisebb létszámot.

A mostani gyermeklétszám (290 fő) 26 óvodapedagógusi státuszt finanszírozását eredményezi, ami azonban csak egy látszólagosan jó szám. Ugyanis míg a Költségvetési törvény által nyújtott finanszírozás átlagban 2,39 millió Ft/fő/év bérjellegű kiadást eredményez (a teljes 41 fő finanszírozott dolgozói létszámra vetítve), addig a Csicsergő Napköziotthonos Óvoda tényleges bérjellegű kiadásai 2013. évre vetítve 2,56 millió Ft/fő/év összeget eredményeznek. Ez 93,3 %-os státuszfeltöltést, vagyis a költségvetés által biztosított 41 fő helyett 38,25 fő alkalmazását teszi lehetővé. 

(Nagyjából ennek megfelelően, 38,5 státusszal működött az óvoda szeptemberig, amikor is a Képviselő-testület az új feladat-ellátási rendszerre tekintettel 1 státusszal, 39,5-re megemelte a létszámot, de – mint emlékezetes – a most „pluszban levő” 1 fő konyhai dolgozó foglalkoztatását a hamarosan beinduló 12. csoportra tekintettel vállaltuk.)

Felmerülhet a kérdés, hogy a kiigazítást miért pont az óvodapedagógusi státuszok vonatkozásában tesszük (hiányzó 1,75 státusz + a konyhai dolgozó 1 státusza szinte teljes egészében az óvodapedagógusoknál van „lefaragva”: 26 helyett csak 23,5 a létszám). Ennek két oka van: egyrészt a többi státusz viszonylag kötött, dajka pl. nem vehető el sehonnan, másrészt pedig ez az egyetlen olyan munkakör, amelynél az állami támogatás elszámolásához nem kell, hogy betöltött legyen a státusz (vagyis foglalkoztathatunk kisebb létszámot, mint amennyit finanszíroznak, a segítő funkcióknál viszont nem).

Mindezeket összegezve a 12. csoport beindulásával a finanszírozás (mivel a finanszírozott óvónői létszám a stagnáló gyermeklétszám miatt ugyanannyi marad) még kedvezőtlenebbül alakulhat, azonban a Költségvetési törvény ezzel kapcsolatos tételei még nem láthatók. Amennyiben a mostani finanszírozási feltételek maradnak, a támogatott bér átlagosan 2,35 millió Ft/fő/év lesz, míg az óvoda dolgozóinak tényleges bére szeptember 1-től átlagosan 35-40 %-kal nőtt! Ennek a többletfinanszírozása egyelőre nem látható, de bízunk benne, hogy kompenzálásra kerül.
Mindazonáltal nyilvánvaló, hogy a 12. csoportot be kell indítanunk, és mivel ez a költségvetési év az első 8 hónap kedvezőtlenebb finanszírozási feltételei miatt rosszabbul alakul a jövőre várhatótól, a javaslatunk az, hogy a 12. csoportot 2013. december 1-jével töltsük fel, így a hónap bérköltségei csak januárban jelentkeznek, viszont az állami finanszírozás már járni fog arra az időre is.

Ennek alapján a Csicsergő Napköziotthonos Óvoda dolgozói létszámát 2013. december 1-jétől a minimális 42 főben javasolom megállapítani (25 óvodapedagógus, 4 pedagógiai asszisztens, 12 dajka, 1 óvodatitkár).
► SNI gyermekek 
A Közoktatási törvény 30. § (1)-(2) és 86. § (1)-(2) bekezdésében 2012. december 31-ig úgy rendelkezett, hogy a sajátos nevelési igényű gyermeknek, tanulónak joga, hogy különleges gondozás keretében állapotának megfelelő ellátásban részesüljön attól kezdődően, hogy igényjogosultságát megállapították. A sajátos nevelési igényű gyermek óvodai nevelése a többi gyermekkel együtt, azonos óvodai csoportban (integráltan) is történhet. 
Az önkormányzat köteles gondoskodni az óvodai nevelésről, amely magában foglalja a sajátos nevelési igényű gyermekek, tanulók ellátását is, amennyiben azok a többi gyermekkel, tanulóval együtt nevelhetők, oktathatók.

A Köznevelési törvény – fenntartva az SNI gyermekek fejlesztéshez való jogát – viszont már úgy fogalmaz, hogy az óvoda fenntartója dönt arról, hogy fel tudja-e vállalni és meg tudja-e teremteni a sajátos nevelési igényű gyermekek fogadásához szükséges személyi és tárgyi feltételeket, és a meghozott döntés alapján kerülhet bele az óvoda alapító okiratába alapfeladatként a többi gyermekkel együttnevelhető sajátos nevelési igényű gyermekek óvodai nevelése. 

Ezek után az óvoda csak abban az esetben fogadhat sajátos nevelési igényű gyermeket, ha

· az alapító okiratában alapfeladatként szerepel,
· a szakértői bizottság a szakvéleményében az óvodát jelölte ki a gyermek ellátására.

Az alapító okiratnak a fogyatékosság típusát is tartalmaznia kell. A Sajátos nevelési igényű gyermekek óvodai nevelésének irányelvében meghatározott fogyatékosság típusok:

· mozgásszervi fogyatékos (mozgáskorlátozott),

· látássérült,

· hallássérült,

· enyhén értelmi fogyatékos,

· középsúlyosán értelmi fogyatékos,

· beszédfogyatékos,

· autizmus spektrum zavar,

· a fejlődés egyéb pszichés zavara (súlyos tanulási, figyelem¬vagy magatartásszabályozás zavara).

Mivel vélhetően az óvoda nem képes minden típusú fogyatékossággal élő gyermek szakszerű ellátását biztosítani, ezért a fogyatékosság típusai közül csak azokat lehet az alapfeladatok között szerepeltetni az alapító okiratban, amelyhez teljes mértékben biztosítottak a feltételek.

A megfelelő személyi feltétel biztosításához figyelembe kell venni a gyermek neveléséhez, fejlesztéséhez a sajátos nevelési igény (fogyatékosság) típusát és súlyosságát. Ennek függvényében kell megfelelő szakirányú végzettséggel rendelkező, lehetőleg az integrált fejlesztésben tapasztalatokkal rendelkező gyógypedagógust, konduktort, terapeutát alkalmazni.

	Fogyatékosság típusa
	Gyógypedagógus

	Hallássérült
	Szurdopedagógus

	Látássérült
	Tiflópedagógus

	Mozgássérült
	Szomatopedagógus

	Beszédfogyatékos
	Logopédus

	A fejlődés egyéb pszichés zavara (súlyos tanulási, figyelem- vagy magatartásszabályozás zavara)
	Tanulásban akadályozottak pedagógiája szakos gyógypedagógus

	Értelmileg akadályozott, tanulásban akadályozott
	Oligofrénpedagógus


A gyógypedagógus közreműködik a gyermeket fejlesztő óvodapedagógusok felkészítésében, az óvoda sajátos teendői ellátásának tervezésében. Tevékenysége kiterjed az igényeknek megfelelő folyamatos tanácsadásra, mely magában foglalja az óvodai nevelőmunkát érintő javaslatokon túl a szülők és az óvoda együttműködésére vonatkozó tanácsokat is.

Az integrált nevelésben részt vállaló óvodák – a köznevelés-fejlesztési tervekben meghatározott feladatellátás szerint – vehetik igénybe az egységes gyógypedagógiai módszertani intézmények, a pedagógiai szakszolgálati intézmények szolgáltatásait, az utazó gyógypedagógiai hálózat működtetésére kijelölt intézmények segítségét. Az utazó gyógypedagógusi hálózat megszervezése és működtetése a Klebelsberg Intézményfenntartó Központ feladata, azonban a hálózat – tájékoztatásuk szerint szakemberhiány miatt – a mai napig sem állt fel.

A személyi feltételek megléte mellett biztosítani kell a sajátos nevelési igényű gyermek neveléséhez szükséges speciális gyógyászati és technikai eszközöket. Lényeges kitétel, hogy azokban az óvodákban ahol a szakértői és rehabilitációs bizottság szakvéleménye alapján mozgásszervi fogyatékossággal küzdő gyermekek nevelését látják el, a gyermekek által használt helyiségek kialakításánál és az eszközök és felszerelések beszerzésénél biztosítani kell az akadálymentes, balesetmentes és érzékelhető, valamint biztonságos környezetet, – a fogyatékosság típusától függően – a kapaszkodókat, a nagyobb alapterületű, szélesebb ajtónyitású mellékhelyiségeket stb. A fogyatékosság típusát és mértékét az eszközök és felszerelések megvásárlásánál figyelembe kell venni.

A sajátos nevelési igényű gyermekek nevelését végző óvoda a helyi pedagógiai programját az Óvodai nevelés országos alapprogramja, valamint a Sajátos nevelési igényű gyermekek óvodai nevelésének irányelvében foglaltak figyelembevételével készíti és fogadja el.

A Csicsergő Napköziotthonos Óvodában jelenleg 5 SNI gyermek van felvéve, azonban a fentieket és az elmúlt időszak tapasztalatait tekintve a következő problémákat látjuk az ellátásuk biztosításában:
1. A különféle problémákhoz a legkülönözőbb végzettségű gyógypedagógusok alkalmazását teszik szükségessé a jogszabályok.

2. A szakértői bizottságok – általában a szülő kérésére, aki nem tudja megoldani a gyermek speciális intézménybe való hordását – gyakran olyan gyermeket is integráltan nevelhetőnek minősítenek, akik valójában nem azok, így velük kapcsolatban nem csak a fejlesztés biztosítása jelent többletfeladatot, hanem az is, hogy szinte az óvodában tartózkodásuk teljes ideje alatt egyéni felügyeletet és figyelmet igényelnek.
3. A Költségvetési törvény az SNI ellátást két formában támogatja: az SNI gyermekek az óvodapedagógusok finanszírozási létszámának megállapításakor 2, illetve 3 főnek számítanak, a Köznevelési törvény 8. § (3) bekezdése szerint pedig az óvodai nevelés finanszírozott időkerete (61 óra/hét/csoport) magába foglalja a gyermek napközbeni ellátásával összefüggő feladatokhoz, a teljes óvodai életet magában foglaló foglalkozásokra fordítható heti ötven óra időkeretet, továbbá a beilleszkedési, tanulási, magatartási nehézséggel küzdő gyermekek fejlesztő, valamint a sajátos nevelési igényű gyermekek egészségügyi, pedagógiai célú habilitációs, rehabilitációs foglalkoztatásának heti tizenegy óra időkeretét.

A csoportonként heti 11 óra időkeret jelenleg bőségesnek mondható az SNI és egyéb fejlesztések biztosítására (általában napi 2 óra fejlesztést írnak elő egy-egy gyermek számára), azonban ha ezt valóban biztosítjuk, akkor a fentebb leírtnál jóval nagyobb deficit mutatkozik a „normál” óvodai ellátásánál.

Mindezt figyelembe véve az SNI gyermekek ellátását jelenleg csak abban az esetben lehet továbbra is felvállalni, ha arra legalább egy státuszt létrehozunk, mégpedig a központi óvodában, ahol fejlesztő szobát is kialakítottunk. Ez évi kb. 3,5 millió Ft többletköltséget jelentene. 

Amennyiben a Képviselő-testület erről dönt, úgy azon gyermekek ellátásának biztosítását javasoljuk, akik enyhe értelmi fogyatékosok, beszédfogyatékosok vagy pszichés fejlődési zavarral küzdenek. A mozgásszervi, érzékszervi, középsúlyos értelmi fogyatékos, autizmus spektrum zavarral küzdő vagy halmozottan fogyatékos gyermekek ellátását egyféle végzettségű gyógypedagógussal nem látjuk biztosíthatónak.

A másik lehetőség, hogy az utazó pedagógusi hálózat felállításáig – ami nyilvánvalóan szintén nem lesz költségmentes, de talán takarékosabb és hatékonyabb – szüneteltetjük az ellátást. 
Kérem a Képviselő-testület szíves döntését az ügyekben!

…/2013. (IX. 18.) ÖKT határozati javaslat

Sülysáp Város Önkormányzatának Képviselő-testülete az államháztartásról szóló 2011. évi CXCV. törvény 23. § (1) b) pontja alapján

1./ a Csicsergő Napköziotthonos Óvoda engedélyezett létszámát 2013. december 1-jétől 42 státuszban állapítja meg az alábbi felbontásban:

a. óvodapedagógus 25 (melyből: intézményvezető 1, intézményvezető-helyettes 2, tagintézmény-vezető 3)

b. pedagógiai asszisztens 4
c. dajka 12
d. óvodatitkár 1

2./ a sajátos nevelési igényű gyermekek ellátására 2013. november 1-jétől 1 fő gyógypedagógusi státuszt létesít az 1. (a központi) óvodában, /// sajátos nevelési igényű gyermekek ellátásának feltételeit nem biztosítja az óvodában,
3./ felkéri az intézményvezetőt, hogy az intézmény ennek megfelelően módosított SZMSZ-ét terjessze a Képviselő-testület elé,

4./ felkéri a jegyzőt, hogy a határozatban foglaltaknak a költségvetési rendeletben történő átvezetéséről gondoskodjon.
Határidő: 1./ azonnal; 2./ 2013. novemberi ülés; 3./ háromnegyedéves költségvetési beszámolóval együtt

Felelős: polgármester, jegyző, intézményvezető

Sülysáp, 2013. október 10.

Horinka László s.k.


polgármester

